Heidy Purga 19.04.2023 nr 1-24.6/6

minister

Kultuuriministeerium

min@kul.ee

**Kultuuriministri 26. jaanuari 2023.a käskkirja nr 24 „Kohalike omavalitsuste toetamine lõimumise, sealhulga kohanemise teenuste pakkumisel“ muudatustaotlus**

Austatud minister

Tulenevalt vajadusest muuta toetatava tegevuse eelarvet ja näitajaid ning kuna toetatava tegevuse rakendamisel on ilmnenud asjaolusid, mis mõjutavad toetatava tegevuse elluviimist, esitab toetatava tegevuse elluviija Eesti Linnade ja Valdade Liit kultuuriministri 26.01.2023 käskkirja nr 24 „Kohalike omavalitsuste toetamine lõimumise, sealhulgas kohanemise teenuste pakkumisel“ (edaspidi *TAT*) punkti 12 „TAT-i muutmine“ alusel rakendusasutusele TAT-i muutmise taotluse.

Elluviija on sõlminud partnerluslepingud kolme kohaliku omavalitsusega (edaspidi *KOV*): Tartu linna, Rakvere linna ja Tallinna linnaga. Partnerite tegevuste kulud on abikõlblikud kuni 31.12.2025. Palun vastavalt muuta toetatava tegevuse eelarvet:

* Tartu linna tegevuste abikõlblik kulu on 200 000 eurot.
* Rakvere linna tegevuste abikõlblik kulu on 157 250 eurot.
* Tallinna linna tegevuste abikõlblik kulu on 500 000 eurot.

Lisaks taotleb elluviija TAT-is nimetatud näitajate täpsustamist. TAT-i punktis 4.1 nimetatud näitaja „Koolitustel, kogemuskohtumistel, õppevisiitidel osalenud KOV-ide arv“ real on tabelis viide TAT p-le 3.5.1.1. Samas TAT-i seletuskirjas (lk 8) on viidatud KOV-ide esindajatele, kes on osalenud punkti 3.5.1.4 tegevustes. Elluviija hinnangul jagunevad viidatud väljundnäitaja tegevused p-de 3.5.1.3 (kogemuskohtumised) ja 3.5.1.4. (koolitused ja õppevisiidid) vahel. Elluviija teeb ettepaneku need näitajad liigendada ja sätestada eraldi näitajana vastavalt kogemuskohtumiste asemel „Korraldatud infopäevade arv“ (p 3.5.1.3) ning „Koolitustel ja õppereisidel osalenud KOV-ide arv“ (p 3.5.1.4). Temaatiliste infopäevade arvu vahesihttase (2024) – 3 ning sihttase (2029) – 10. Näitaja mõõdab töötajatele ja ametnikele korraldatud temaatiliste infopäevade arvu. Koolituste ja õppevisiitide vahesihttase (2024) – 10 ning sihttase (2029) – 35 KOV-i esindajate osalemine p-s 3.5.1.4 toodud tegevustes. Vajadusel oleme avatud näitajate osas läbi rääkima ja neid koostöös Kultuuriministeeriumiga täpsustama.

Täiendavalt teeb elluviija rakendusasutusele ettepanekud:

1. Lisada TAT punkti 7.3 abikõlblike kulude loetellu liikmemaksud. TAT-is kirjeldatud tulemuste saavutamisel on oluline roll koostööl ja võrgutike töös osalemisel, et suurendada KOV-ide võimekust lõimumise, sh kohanemise teenuste pakkumisel. Võrgustike, sh rahvusvaheliste võrgustike töös osalemisel võivad kaasneda täiendavad kulud, sh liikmemaksu tasumise kohustus. Nii näiteks rahvusvahelise võrgustiku „*Intercultural Cities*“ liikmeks olek võimaldab õppida teiste riikide lõimumise, sh kohanemise kogemustest, jagada Eesti KOV-ide kogemust, kutsuda siia koolitajaid teistest riikidest, kes jagavad kaasaegseid parimaid praktikaid. Võrgustikuga liitudes on seesugused koolitused ja võrgustiku ekspertide nõuanded tasuta (hetkel võrgustikus liikmeid Eestist ei ole). Samuti on võrgustiku kaudu võimalik osaleda interaktiivsetele koolitustel, teha rahvusvahelist koostööd, saada praktilisi nõuandeid ja olukorra analüüse ning sisendit lõimumise, sh kohanemise strateegiliste kavade koostamiseks. Seega annab võrgustikuga liitumine (ja kaasuv liikmemaks) elluviijale ja partneritele toetatava tegevuse tulemuseesmärkide saavutamiseks olulist lisandväärtust. Kulu loetakse abikõlblikuks kui ta on põhjendatud, vajalik, tõhus ja sobiv ette nähtud tulemuste saavutamiseks, kuid TAT-i punktis 7.3 abikõlblike kulude loetelus sellist kulu nimetatud ei ole.

2. Laiendada TAT punktis 3.5.4 nimetatud sihtrühma, et kaasata toetatavatesse tegevustesse pereliikmeid, kes on nooremad kui 18-aastased. Toetatavate tegevuste eesmärk on muuhulgas ühtse, tervikliku süsteemi loomine. Elluviijal ja partneritel on toetatavate tegevuste elluviimisel väga keeruline eristada nooremaid kui 18-aastaseid sihtrühma mittekuuluvaid isikuid ja nendega seotud tegevusi välistada. Näiteks KOV-is kaardistatakse pere vajadused koosmõjus ning seejärel tehakse vastavate asutustega koostööd ja hinnatakse, kuidas tagatakse pereliikmetele vajalik tugi. Seega, kui kaasame uussisserändajad, erineva keele- ja kultuuritaustaga inimesed ja tagasipöördujad vajaduste kaardistamiseks ja teenuste arendamiseks, siis seda on vajalik teha kompleksselt. Samasugune perest, kui tervikust lähtuv, lähenemine on oluline näiteks ka KOV tasandi sisutegevuste korraldamisel ja kohanemisteekondade väljatöötamisel. Sihtrühma laiendamine loob aluse tervikliku pildi tekkeks ja sealt edasi KOV tasandil koostööks teiste asutustega. Sihtrühma määratlus TAT-is piirab TAT p-s 3.5.1.4 sätestatud lõimumise, sh kohanemise valdkonnaga tegelevate KOV ametnike ja töötajate võimekuse tõstmise, sh koolitamise võimalusi, kuna näiteks lastekaitse ametnike ülesanne on seista laste heaolu ja õiguste eest.

3. Täpsustada TAT-is personalikuludes horisontaalsete lähetus- ja koolituskulude kasutamist. Palun TAT-is täpsustada kulude jaotust, mille kohaselt tööga seotud lähetusi, täiendkoolitusi arvestataks horisontaalsest kulust ning osalemist elluviija korraldatud õppereisidel, infopäevadel, koolitustel jmt toetatavate tegevuste elluviimisega seotud kulusid arvestataks vastava toetatava tegevuse kulurealt.

Täname rakendusasutuse esindajaid toetatavate tegevuste käivitamisel osutatud abi eest ning oleme vajadusel valmis TAT-i muudatusettepanekute aruteluks. Elluviija kontaktisik on ELVL nõunik Einike Uri (einike.uri@elvl.ee).

Lugupidamisega

/allkirjastatud digitaalselt/

Veikko Luhalaid

tegevdirektor